АҞӘА, жәабран 9 – Sputnik, Бадри Есиава. Гәдоуҭа ахәҭак астанциа маҷ ахь ихалаз ацгәы иахҟьаны лашарада иаанхеит ҳәа Sputnik иазеиҭарҳәеит "Амшынеиқәафымцамч" гәдоуҭатәи афилиал аколл-центр аҿы.
"Авариа ҟалеит астанциа маҷ "Гәдоуҭа-1" аҟны. Ацгәы авакуумтә рцәагахь иҭалеит, уи иахҟьаны ацәаҳәақәа еихькьысит", - ҳәа рҳәеит аколл-центр аҿы. Ацгәы зеиқәымхеит.
Аҟазауаа ишырҳәаз ала, ақалақь агәы ахәҭак, Бамбора, Лыхны ахәҭак, Гагратәи амҩаду, авокзал лашарада иаанхеит.
Аусурақәа ирылаган асааҭ жәаба рзы, ахыркәшара азԥхьагәаҭоуп асааҭ 16:00 – 17:00 шыҟоу.